Roberta Metsola, az Európai Parlament elnöke felszólalása az Európai Tanács 2022. május 30-i és 
31-i rendkívüli brüsszeli ülésén 


Tisztelt kollégáim! 


Amit eddig elértünk, az példa nélküli. Összefogtunk és egységesen reagáltunk, oly módon, hogy még 
a legcinikusabb bírálók is meglepődtek. 


Eddig a közvélemény velünk volt. Népünk 6 millió ukrán előtt nyitotta meg otthonait és szívét. Az 
emberek széles körben elfogadták, hogy a háborúnak ára van, és határozott válaszlépést kértek. 


Most azon aggódom, hogy mi történik, ha ez majd egyszer elkerülhetetlenül megváltozik. Ha majd a 
háború úgynevezett „CNN-hatása” az orosz dezinformációval és félretájékoztatással párosulva 
mindannyiunkat egyre nagyobb nyomás alá helyez, vagy ha az árak továbbra is magasak maradnak. 


Továbbra is ki kell tartanunk, és az Ukrajnának nyújtott sürgős segítségen túl meg kell kezdenünk 
hosszú távú szerepvállalásunk tervezését is a régióban. Európának most és a későbbiekben is vezető 
szerepet kell vállalnia. 


Önök jól ismerik a Parlament álláspontját Ukrajna uniós tagság iránti kérelmével kapcsolatban. A 
tagjelölti státusz reményt fog adni Ukrajnának. Megnyitja Ukrajna előtt a különböző programokban 
való részvétel lehetőségét, teret és időt biztosítva számára a reformok végrehajtásához. De ez nem 
megy egyik napról a másikra, és nem is kelthetjük ezt a látszatot.A tagjelölt státusz — egy valódi 
perspektíva — képes átalakítani országokat, ahogy ezt sokan az itt jelenlevők közül is 
megtapasztalhattuk. Ezt láttuk Albániában és Észak-Macedóniában is — amelyeknek egyébként még 
tartozunk a valódi válaszokkal. 


Amire Ukrajnának most szüksége van, az a remény és a perspektíva. Ellenkező esetben arra 
kényszerítjük Kijevet, hogy másfelé tekintsen. 


Olyan pillanatban vagyunk, amikor az EU-nak a demokrácia valódi világhatalmává kell válnia a liberális 
demokrácia zászlaja alatt egy olyan világban, amely egyre bonyolultabbá és veszélyesebbé válik. 


Senki sem állítja, hogy ez könnyű vagy egyszerű lesz, de megéri az árat. 


Ami a szankciókat illeti, a Bizottság — nagyon helyesen — merész volt, és még ennél is tovább kell 
mennünk. Igazán remélem, hogy ma megszületik egy megállapodás, hiszen nem engedhetjük meg 
magunknak, hogy ez ne történjen meg. Továbbra is arra kell törekednünk, hogy függetlenítsük 
magunkat az orosz energiától. Nem szabad túl keménynek lennünk, de megvan a határa annak, hogy 
mekkora rugalmasságot engedhetünk meg magunknak anélkül, hogy vesztenénk hitelességünkből a 
lakosság körében, és gyengének tűnnénk azzal az Oroszországgal szemben, amelyről tudjuk, hogy a 
gyengeséget nem tartja tiszteletben. 


Lukasenka és Putyin, a két jóbarát ugyanannak az éremnek a két oldala. Az Oroszországgal szembeni 
szankcióknak együtt kell járniuk a Belarusszal szembeni szankciókkal. Ebből nem szabad engednünk. 
Azok, akik mindent feladtak egy demokratikus Belaruszért, és támogatást kértek tőlünk, most ismét 
hozzánk fordulnak. 


Az orosz invázió által a globális élelmiszer-ellátási láncokra gyakorolt nyomás rendkívül aggasztó. És 
túlmutat Európán. Inmár nem tűnik lehetetlennek, hogy a világ valódi éhínséggel fog szembenézni. 
Ha Ukrajna nem tudja megművelni a földjeit, többéves globális élelmiszerhiány alakulhat ki. 


Oroszország tudja ezt, és ezzel zsarolja a világot, miközben saját silóit lopott ukrán búzával és 
gabonafélékkel tölti meg. Sürgősen meg kell találnunk a módját annak, hogy a gabona kijusson 
Ukrajnából oda, ahol a világon a legnagyobb szükség van rá. Tovább kell fejlesztenünk az Európai 
Bizottság által bejelentett , szolidaritási sávokat", és fel kell tárnunk a gabonaszállítás egyéb 
lehetőségeit. 


Az ukrajnai háború felgyorsított egy elkerülhetetlen folyamatot. Képesnek kell lennünk 
energiafüggetlenségünk biztosítására. A RePowerEU közlemény fontos, és hozzá fog járulni az Unió 
orosz gáz-, olaj- és szénimporttól való függőségének gyors csökkentéséhez, valamint a zöld átállás 
felgyorsításához. 


Az energiafüggetlenség átfogó célja szerintem elsőrendű fontosságú. 


A zöld megállapodás célkitűzéseink elérése a legjobb módja annak, hogy megszüntessük a 
megbízhatatlan partnerektől való életveszélyes függőségeket. 


Ami a gáz- és villamosenergia-piacot illeti, mindkét ágazatban gyorsan kell cselekednünk azzal a közös 
céllal, hogy megvédjük az európai háztartásokat a súlyos áringadozásoktól. Azon kell dolgoznunk, hogy 
közös mechanizmusokat és gázvásárlási platformokat dolgozzunk ki, és optimalizáljuk 
villamosenergia-piacunkat a jövőbeli áringadozások elkerülése érdekében. A gáztárolási 
követelménnyel kapcsolatos tárgyalások gyors lezárása megmutatta, hogy képesek vagyunk 
eredményeket elérni, de még többre van szükségünk. 


Az energiával és a zöld átállással kapcsolatos beruházásainkat ugyanúgy biztonsági kérdésnek kell 
tekinteni, mint a környezetvédelmi kérdéseket — ezért is elengedhetetlen az „Irány az 55%!” 
intézkedéscsomag. 


Biztonságunk és védelmünk gyorsan egzisztenciális kérdéssé fog válni. Megfelelő eszközökre van 
szükségünk ahhoz, hogy megvédjük magunkat, és ezt csak együtt tudjuk megtenni. A legfontosabb az, 
hogy dolgoznunk kell az együttműködés és az interoperabilitás érdekében és hatékonyabban kell 
egyesítenünk erőforrásainkat. 


Választ kell adjunk, és azt úgy kell megtegyük, hogy az kiegészítse a NATO-t, ne pedig versengjen 
vele. 


Ennek lesznek költségvetési vonzatai. Növelni kell védelmi költségvetéseinket, és meg kell 
vizsgálnunk, hogyan lehetne a közös forrásokat jobban átcsoportosítani védelmi képességeink 
erősítésére. 


Végül egy utolsó szó a gazdasági rugalmasságról. Költségvetési szabályaink általános mentesítési 
záradékának 2023 végéig történő hatályban tartása rövid távon hasznos lehet, tekintettel a Covid utáni 
helyzetre, a szomszédságunkban dúló háborúra és a folyamatban lévő energetikai átállásra. 
Ugyanakkor nem engedhetjük meg, hogy a túlzott eladósodás korlátozza a következő generációk 
lehetőségeit. Ezt az egyensúlyt és felelősséget komolyan kell vennünk. 


Európának szüksége van vezető szerepünkre. Az elkövetkezendő hónapokban adandó válaszunk fogja 
meghatározni a közös jövőnket. Az Európai Parlament készen áll arra, hogy konstruktív szerepet 


játsszon. 


Köszönöm a figyelmet! 


